A TANÁCS 177/2005/EK RENDELETE
(2005. január 24.)
az Írországért Nemzetközi Alap részére nyújtott közösségi pénzügyi hozzájárulásról (2005-2006)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 308. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az Írországért Nemzetközi Alapot (a továbbiakban: az Alap) 1986-ban hozta létre az Írországért Nemzetközi Alapról szóló, Írország kormánya, valamint Nagy-Britannia és Észak-Írország Egyesült Királyságának kormánya között 1986. szeptember 18-án megkötött megállapodás (a továbbiakban: a megállapodás) annak érdekében, hogy az 1985. november 15-i angol-ír megállapodásban meghatározott egyik célkitűzés végrehajtásaként támogassa a gazdasági és társadalmi haladást, valamint ösztönözze az írországi nacionalisták és az unionisták közötti kapcsolatfelvételt, párbeszédet és kiegyezést.
(2)
A Közösség 1989-től pénzügyi hozzájárulásokat nyújt az Alap részére. Az Írországért Nemzetközi Alap részére nyújtott közösségi pénzügyi hozzájárulásról szóló, 2002. december 10-i 2236/2002/EK tanácsi rendelet (2) értelmében a 2003-2004-es időszakra a 2003. és a 2004. évre egyaránt évente 15 millió eurót különítettek el a közösségi költségvetésből. Ez a rendelet 2004. december 31-én hatályát veszti.
(3)
A 2236/2002/EK rendelet 6. cikkének megfelelően elvégzett értékelések megerősítették, hogy továbbra is szükség van az Alap tevékenységeinek támogatására, és tovább kell erősíteni a célkitűzések együttes hatását és a strukturális alapok intervenciós intézkedéseivel való összehangolást, különös tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletnek (3) megfelelően bevezetett, az Észak-Írország és Írország határ menti megyéiben a béke megteremtésére és a megegyezés elérésére irányuló különprogramra (a továbbiakban: a PEACE program).
(4)
Az észak-írországi békefolyamat 2004. december 31-ét követően is igényli az Alap közösségi támogatását.
(5)
Az Európai Tanács 2004. június 17-i és 18-i brüsszeli ülésén felkérte a Bizottságot, hogy vizsgálja meg a PEACE program és az Írországért Nemzetközi Alap keretében, valamint a strukturális alapok 2006-ban véget érő más programjai keretében tett intervenciós intézkedések összehangolásának lehetőségét, ideértve azok pénzügyi vonatkozásait is.
(6)
Az Alaphoz való közösségi hozzájárulásnak a 2005. és 2006. évre vonatkozóan pénzügyi támogatás formájában kell megvalósulnia, és így a kiterjesztett PEACE programmal egyidejűleg kell véget érnie.
(7)
A közösségi hozzájárulás elosztásakor az Alapnak elsőbbséget kell biztosítania a határokon vagy a közösségeken átnyúló projekteknek oly módon, hogy a hozzájárulás kiegészítse a PEACE program által finanszírozott tevékenységeket.
(8)
A megállapodással összhangban az Alap minden pénzügyi támogatója megfigyelőként részt vesz az Írországért Nemzetközi Alap Igazgatótanácsának ülésein.
(9)
A Bizottság minden szinten előmozdítja az Alap Igazgatótanácsa és alkalmazottai, valamint a strukturális alapok érintett intervenciós intézkedései - különösen a PEACE program - alapján létrehozott igazgatási szervek összehangolását.
(10)
Az által nyújtott támogatás csak abban az esetben tekinthető hatékonynak, ha fenntartható gazdasági és társadalmi fejlődést eredményez, és nem más köz- vagy magánkiadások helyettesítésére használják fel.
(11)
Értékelést kell készíteni 2006. április 1-je előtt, amely áttekinti az Alap teljesítményét és a további közösségi támogatás szükségességét.
(12)
Az Európai Parlament, a Tanács és a Bizottság között létrejött, a költségvetési fegyelemről és a költségvetési eljárás javításáról szóló, 1999. május 6-i intézményközi megállapodás (4) 34. pontja szerinti pénzügyi referenciaösszeg e rendelet részét képezi a program teljes időtartama folyamán anélkül, hogy ez érintené a költségvetési hatóságnak a Szerződésben meghatározott hatáskörét.
(13)
Az Alapnak nyújtott közösségi hozzájárulás összege 2005-re és 2006-ra folyó értéken évi 15 millió euro.
(14)
Ez a támogatás hozzájárul a tagállamok és azok népei közötti szolidaritás megerősítéséhez.
(15)
A Szerződés nem biztosít a 308. cikkében meghatározottaktól eltérő hatásköröket e rendelet elfogadására vonatkozóan,
ELFOGADTA EZT A RENDELETET:
1. cikk
Az Írországért Nemzetközi Alap (a továbbiakban: az Alap) részére nyújtott közösségi hozzájárulás végrehajtására vonatkozó pénzügyi referenciaösszeg a 2005-2006-os időszakra 30 millió euro.
Az éves előirányzatokat a pénzügyi terv keretein belül a költségvetési hatóság hagyja jóvá.
2. cikk
Az Alapnak nyújtott pénzügyi hozzájárulást az Írországért Nemzetközi Alapról szóló, Írország kormánya, valamint Nagy-Britannia és Észak-Írország Egyesült Királyságának kormánya között 1986. szeptember 18-án megkötött megállapodással (a továbbiakban: a megállapodás) összhangban kell felhasználni.
A támogatás nyújtásakor az Alap elsőbbséget ad a határokon vagy a közösségeken átnyúló projekteknek oly módon, hogy a támogatás kiegészítse a strukturális alapok által finanszírozott tevékenységeket, különösen az 1260/1999/EK tanácsi rendelet 7. cikke (4) bekezdése első albekezdésének megfelelően bevezetett, az Észak-Írország és Írország határ menti megyéiben a béke megteremtésére és a megegyezés elérésére irányuló különprogram (a továbbiakban: a PEACE program) tevékenységeit.
A támogatás felhasználása oly módon történik, hogy fenntartható gazdasági és társadalmi fejlődést eredményezzen az érintett területeken. A támogatás nem használható fel más köz- és magánkiadások helyettesítésére.
3. cikk
A Bizottság megfigyelőként képviseli a Közösséget az Alap Igazgatótanácsának (a továbbiakban: az Igazgatótanács) ülésein.
Az Alap megfigyelőként képviselteti magát a PEACE program és adott esetben a strukturális alapok más intervenciós intézkedéseinek támogatásfelügyeleti bizottsága ülésein.
4. cikk
A Bizottság az Alap Igazgatótanácsával együttműködve meghatározza a megfelelő közzétételi és tájékoztatási eljárásokat az Alap által finanszírozott projektekhez nyújtott közösségi hozzájárulás nyilvánosságra hozatala érdekében.
5. cikk
A Bizottság legkésőbb 2006. március 31-ig jelentést nyújt be a költségvetési hatóságnak, amelyben értékeli az Alap tevékenységeinek eredményeit és a 2006. év után nyújtandó további hozzájárulások szükségességét, figyelembe véve a békefolyamat előrehaladását Észak-Írországban. A jelentés többek között a következőket tartalmazza:
a)
az Alap tevékenységeinek áttekintése;
b)
a támogatásban részesült projektek listája;
c)
az Alap tevékenységeinek természetéről és hatásáról készült értékelés, különösen a 2. és 7. cikkben megállapított célkitűzések és szempontok vonatkozásában;
d)
az Alap által a strukturális alapok intervenciós beavatkozásaival való együttműködés és koordináció biztosítása érdekében tett intézkedések értékelése, különös tekintettel a 3. és 4. cikkben foglalt kötelezettségekre;
e)
a 6. cikkben említett kötelezettségnek megfelelően a Bizottság által elvégzett vizsgálatok és ellenőrzések eredményeit közlő melléklet.
6. cikk
(1) A hozzájárulásokat a Bizottság kezeli.
A (2) bekezdésre is figyelemmel az éves hozzájárulásokat a következő részletekben fizetik ki:
a)
az első, 40 %-os előleget azt követően folyósítják, hogy a Bizottság megkapta az Alap Igazgatótanácsának elnöke által aláírt kötelezettségvállalást, amely szerint az Alap e rendelettel összhangban betartja a hozzájárulás nyújtásához kapcsolódó feltételeket;
b)
a második, 40 %-os előleget hat hónappal később folyósítják;
c)
az utolsó, 20 %-os részlet kifizetésére azután kerül sor, hogy a Bizottság megkapta és elfogadta az Alap éves tevékenységéről készült jelentést és a kérdéses évre vonatkozó ellenőrzött számlákat.
(2) A részletek kifizetése előtt a Bizottság az egyes kifizetések tervezett időpontjában az Alap készpénzegyenlege alapján megvizsgálja annak pénzügyi szükségleteit. Amennyiben a vizsgálat szerint az Alap pénzügyi szükségletei nem indokolják valamelyik részlet kifizetését, az érintett kifizetést fel kell függeszteni. A Bizottság ezt a határozatot az Alap által benyújtott új információk alapján felülvizsgálja, és a kifizetéseket azok indokoltsága esetén haladéktalanul tovább folyósítja.
7. cikk
Olyan művelet esetében, amely valamely strukturális alap intervenciós beavatkozása keretében pénzügyi támogatásban részesül vagy részesülhet, az Alaptól származó hozzájárulás csak akkor biztosítható a művelethez, ha a közösségi strukturális alapoktól származó támogatást képviselő összeghez hozzáadva az Alap hozzájárulásának 40 %-át képviselő összeget, az eredmény nem haladja meg a művelet összes támogatható költségének 75 %-át.
8. cikk
Ez a rendelet 2005. január 1-jén lép hatályba.
Ez a rendelet 2006. december 31-én hatályát veszti.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 24-én.